## Uredba o izmjenama i dopunama Uredbe o unutarnjem ustrojstvu Državnog zavoda za intelektualno vlasništvo

### NN 126/2011 (9.11.2011.), Uredba o izmjenama i dopunama Uredbe o unutarnjem ustrojstvu Državnog zavoda za intelektualno vlasništvo

VLADA REPUBLIKE HRVATSKE

2537

Na temelju članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 21. rujna 2011. godine donijela

UREDBU

O IZMJENAMA I DOPUNAMA UREDBE O UNUTARNJEM USTROJSTVU DRŽAVNOG ZAVODA ZA INTELEKTUALNO VLASNIŠTVO

Članak 1.

U Uredbi o unutarnjem ustrojstvu Državnog zavoda za intelektualno vlasništvo (»Narodne novine«, broj 30/2008), na kraju članka 1. iza riječi: »Zavoda« briše se točka i dodaju se riječi: »te druga pitanja od osobitog značaja za rad Zavoda.«.

Članak 2.

U članku 3. iza riječi: »potrebe ravnatelja« dodaju se riječi: »i zamjenika ravnatelja«.

Članak 3.

U cijelom tekstu Uredbe riječ: »radnik« zamjenjuje se riječju: »službenik« u odgovarajućem broju i padežu.

Članak 4.

U članku 5. na kraju stavka 1. iza riječi: »djelokruga« briše se točka, stavlja se točka-zarez i dodaje se tekst: »na osnovu definiranih strateških ciljeva Zavoda utvrđuje ciljeve iz djelokruga rada Sektora, određuje pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; utvrđuje rizike vezane uz ciljeve iz djelokruga rada Sektora i izvješćuje o rizicima; u skladu sa sustavom financijskog upravljanja i kontrola vodi računa o tome da je svaki rashod Sektora opravdan stvarnom potrebom i potvrđen prethodnom kontrolom.«.

Članak 5.

U članku 6. na kraju stavka 1. iza riječi: »djelatnosti« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 6.

U članku 8. riječ: »uredbe« zamjenjuje se riječju: »urede«.

Članak 7.

U članku 9. na kraju stavka 1. iza riječi: »djelatnosti« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 8.

U članku 10. riječi: »odjela za specijaliste području« zamjenjuju se riječima: »Odjela specijalista za područja tehnike«.

Članak 9.

U članku 11. riječi: »odjela za specijaliste području« zamjenjuju se riječima: »Odjela specijalista za područja tehnike«.

Članak 10.

U članku 13. na kraju stavka 1. iza riječi: »djelokruga« briše se točka, stavlja se točka-zarez i dodaje se tekst: »na osnovu definiranih strateških ciljeva Zavoda utvrđuje ciljeve iz djelokruga rada Sektora, određuje pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; utvrđuje rizike vezane uz ciljeve iz djelokruga rada Sektora i izvješćuje o rizicima; u skladu sa sustavom financijskog upravljanja i kontrola vodi računa o tome da je svaki rashod Sektora opravdan stvarnom potrebom i potvrđen prethodnom kontrolom.«.

Članak 11.

U članku 14. na kraju stavka 1. iza riječi: »ugovorima« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 12.

U članku 17. u stavku 1. riječi: »sudjeluje u radu vijeća za poništaje žigova i industrijskog dizajna« brišu se, a na kraju stavka iza riječi: »korištenja« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

U stavku 2. točka 3.2.3. Odsjek za razvoj informacijskih resursa i razmjenu podataka, briše se.

Članak 13.

U članku 18. iza riječi: »korištenja« briše se točka, stavlja se točka-zarez i dodaje se tekst: »obavlja poslove međunarodne razmjene informacija i dokumenta u području žigova i industrijskog dizajna; razvija i održava informacijske resurse i alate za pretraživanje relevantnih informacija.«.

Članak 14.

Članak 20. briše se.

Članak 15.

U članku 21. stavak 1. mijenja se i glasi:

»Sektor za razvoj sustava intelektualnog vlasništva obavlja poslove vezane uz područje primjene i upotrebe intelektualnog vlasništva, te razvoja odgovarajuće institucionalne suradnje, posebice: poslove promicanja intelektualnog vlasništva u javnosti, uključujući izdavačku djelatnost; poslove pružanja općih stručnih informacija i specijaliziranih informacijskih usluga korisnicima sustava zaštite intelektualnog vlasništva; poslove interne i javne izobrazbe i obuke u području intelektualnog vlasništva; poslove razvoja i unaprjeđenja primjene intelektualnog vlasništva; poslove vezane uz vođenje projekata tehničke pomoći i/ili suradnje Zavoda; u suradnji s drugim ustrojstvenim jedinicama Zavoda osigurava provedbu mjera za razvoj i unaprjeđenje NSIV-a sukladno nacionalnoj strategiji razvoja sustava intelektualnog vlasništva (u daljnjem tekstu: Nacionalna strategija), te relevantnim strategijama iz područja inovacijske, gospodarske i drugih društvenih djelatnosti; surađuje s nositeljima prava i njihovim organizacijama, nadležnim sudovima, carinskom službom, državnim inspektoratom, policijom i drugim relevantnim TDU, te ostalim sudionicima Nacionalne strategije; prati razvoj stručnog područja u međunarodnim okvirima te sudjeluje u radu međunarodnih radnih skupina i stručnih odbora; predlaže i sudjeluje u provedbi stručne izobrazbe i obuke zaposlenika za područje svoje djelatnosti; sudjeluje u izradi planova i programa rada Zavoda, te obavlja i druge poslove u okviru svojeg djelokruga. Na osnovu definiranih strateških ciljeva Zavoda utvrđuje ciljeve iz djelokruga rada Sektora, određuje pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; utvrđuje rizike vezane uz ciljeve iz djelokruga rada Sektora i izvješćuje o rizicima; u skladu sa sustavom financijskog upravljanja i kontrola vodi računa o tome da je svaki rashod Sektora opravdan stvarnom potrebom i potvrđen prethodnom kontrolom.«.

Članak 16.

U članku 22. na kraju stavka 1. iza riječi: »djelatnosti« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 17.

U članku 24. iza riječi: »tiskanih« dodaju se riječi: »i elektroničkih«.

Članak 18.

U članku 25. na kraju stavka 1. iza riječi: »djelatnosti« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 19.

U članku 27. iza riječi: »organizira« dodaje se veznik »i«.

Članak 20.

Članak 28. mijenja se i glasi:

»Odjel za izobrazbu i razvoj primjene intelektualnog vlasništva obavlja poslove vezane uz internu i javnu izobrazbu i obuku u području intelektualnog vlasništva, razvoj njegove primjene u relevantnim sektorima javnosti, te razvoj i unapređenje Nacionalne strategije; u suradnji sa stručnjacima iz i izvan Zavoda provodi aktivnosti i usluge izobrazbe i obuke; razvija stručne usluge; provodi projekte suradnje u području istraživanja, razvoja i primjene intelektualnog vlasništva; provodi aktivnosti za razvoj i unaprjeđenje Nacionalne strategije, te relevantnim strategijama iz područja inovacijske, gospodarske i drugih društvenih djelatnosti; obavlja poslove vezane uz vođenje projekata tehničke pomoći i/ili suradnje Zavoda; surađuje s nositeljima prava i njihovim organizacijama, nadležnim sudovima, carinskom službom, državnim inspektoratom, policijom i drugim relevantnim TDU, te ostalim sudionicima Nacionalne strategije; prati razvoj stručnog područja; predlaže i sudjeluje u provedbi stručne izobrazbe i obuke zaposlenika za područje svoje djelatnosti; u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 21.

U članku 29. stavak 1. mijenja se i glasi:

»Sektor za potporu poslovnim procesima obavlja stručne poslove vezane uz financijsko planiranje, izvješćivanje i nadzor, knjigovodstveno-računovodstvene poslove, poslove u području upravljanja ljudskim potencijalima i njihovog razvoja, poslove javnih i ostalih nabava, zajedničke administrativne, tehničke i pomoćne poslove Zavoda, poslove prijama, evidentiranja, klasificiranja i prevođenja u elektronički oblik ulaznih dokumenata, te pohranu i arhiviranje ulaznih i izlaznih dokumenata; obavlja stručne poslove vezane uz provedbu, kontinuirano funkcioniranje i unaprjeđenje efikasnog financijskog upravljanja i kontrola te procesa upravljanja rizicima; redovito izvješćuje i surađuje s nadležnom ustrojstvenom jedinicom unutar Ministarstva financija za financijsko upravljanje i kontrole; Sektor obavlja stručne poslove primjene informacijske tehnologije u radnom procesu Zavoda, razrađuje, odabire, realizira, nadzire i održava informatičku platformu, te implementira i održava poslovni informacijski sustav, analizira poslovni sustav Zavoda u cilju optimizacije i racionalizacije poslovnih procesa, prati razvoj informacijskih tehnologija za potrebe Nacionalne strategije, prati i sudjeluje u radu međunarodnih radnih skupina i stručnih odbora, predlaže i sudjeluje u provedbi stručne izobrazbe i obuke za područje svoje djelatnosti, sudjeluje u izradi planova i programa rada Zavoda, te obavlja i druge poslove po nalogu ravnatelja. Na osnovu definiranih strateških ciljeva Zavoda utvrđuje ciljeve iz djelokruga rada Sektora, određuje pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; utvrđuje rizike vezane uz ciljeve iz djelokruga rada Sektora i izvješćuje o rizicima; u skladu sa sustavom financijskog upravljanja i kontrola vodi računa o tome da je svaki rashod Sektora te Zavoda u cjelini opravdan stvarnom potrebom i potvrđen prethodnom kontrolom.«.

Članak 22.

U članku 30. stavak 1. mijenja se i glasi:

»Odjel za poslovanje Zavoda obavlja stručne poslove vezane za financijsko planiranje, investicije i materijalno poslovanje, knjigovodstveno-računovodstvene poslove, izrađuje financijska izvješća, prati mjere u području razvoja ljudskih potencijala i obavlja poslove u području upravljanja ljudskim potencijalima, sudjeluje u pripremi i provedbi javnih natječaja i ostalih nabava sukladno propisima; brine o načinu održavanja sredstava i opreme Zavoda; obavlja poslove zaštite na radu sukladno pozitivnim propisima; obavlja poslove prijama, evidentiranja, klasificiranja i prevođenja u elektronički oblik, raspodjele i kolanja dokumenata, te pohrane i arhiviranja ulaznih i izlaznih dokumenata; organizira i prati tijek dokumenata; prati razvoj stručnih područja iz svog djelokruga; Odjel koordinira i surađuje u obavljanju poslova provedbe i unaprjeđenja funkcioniranja financijskog upravljanja i kontrola, sudjeluje u izradi izvješća o sustavu financijskog upravljanja i kontrola, inicira interne upute kojima se detaljnije uređuju nadležnosti i odgovornosti sudionika u procesima planiranja, programiranja, izrade i realizacije financijskog plana, sustavima kontrola, evidencija i izvješćivanja te u skladu sa sustavom financijskog upravljanja i kontrola vodi računa o tome da je svaki rashod Odjela i Zavoda u cjelini opravdan stvarnom potrebom i potvrđen prethodnom kontrolom.«.

U stavku 2. točka 5.1.2. Odsjek za kadrovske i opće poslove mijenja se i glasi: »5.1.2. Odsjek za ljudske potencijale i opće poslove«.

Članak 23.

U članku 31. stavku 1. iza riječi: »Zavoda«, briše se zarez i dodaju se riječi: »i izvješća o izvršenju plana proračuna,«, a riječi: »izrađuje preglede i izvješća izvršenih poslova u odnosu na plan« brišu se.

U stavku 2. iza riječi: »zaključenih ugovora« dodaje se tekst: »Odsjek sudjeluje i surađuje u obavljanju poslova provedbe i unaprjeđenja funkcioniranja sustava financijskog upravljanja i kontrola, sudjeluje u izradi izvješća o sustavu financijskog upravljanja i kontrola, i u skladu sa sustavom za razvoj financijskog upravljanja i kontrola brine o tome da je svaki rashod Zavoda opravdan stvarnom potrebom i potvrđen prethodnom kontrolom.«.

Članak 24.

Naslov iznad članka 32. i članak 32. mijenjaju se i glase:

*»5.1.2. Odsjek za ljudske potencijale i opće poslove*

Članak 32.

Odsjek za ljudske potencijale i opće poslove obavlja stručne i administrativne poslove u području upravljanja ljudskim potencijalima i njihovog razvoja, prati pitanja koja se odnose na državnu službu, priprema prijedloge planova prijma u državnu službu, sudjeluje u izradi i praćenju provedbe strategija, programa i planova izobrazbe za državno tijelo u čijem se sastavu nalazi, vodi osobne očevidnike službenika i namještenika redovito dostavljajući nove podatke u središnji popis državnih službenika, provodi postupak prijma u državnu službu u suradnji sa središnjim tijelom državne uprave nadležnim za službeničke odnose; obavlja tehničke poslove u vezi dostave, sigurnosti i zaštite na radu, fotokopiranja i umnažanja, opskrbe pićem i hranom, obavlja i druge opće i pomoćne poslove.«.

Članak 25.

U članku 34. na kraju stavka 1. iza riječi: »Zavoda« briše se točka, stavlja se točka-zarez i dodaje se tekst: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

U stavku 2. točka 5.2.3. Odsjek za ICT infrastrukturu mijenja se i glasi: »5.2.3. Odsjek za informacijsko-komunikacijsku (ICT) infrastrukturu«.

Članak 26.

Članak 36. mijenja se i glasi:

»Odsjek za elektroničko poslovanje obavlja stručne poslove razvoja aplikacija usmjerenih na povezivanje i interakciju s korisnicima te organizacijama i sustavima unutar i izvan javne uprave, kako bi osigurali elektroničku razmjenu podataka s korisnicima usluga Zavoda kao i povezivanje s drugim informacijskim sustavima; prati, razrađuje i uvodi u primjenu međunarodne standarde za elektroničku razmjenu podataka na području intelektualnog vlasništva; definira dozvole pristupa korisnicima; prati, razrađuje i predlaže uvođenje novih sigurnosnih mjera za pristup podacima iz baze podataka Zavoda; razvija, testira, nadograđuje i održava intranetske i internetske aplikacije za pretrage objavljenih prijava i priznatih prava industrijskog vlasništva; tehnički razvija, testira, nadograđuje i održava intranet; obavlja tehničke poslove vezane uz elektroničko poslovanje; prati, razrađuje i predlaže uvođenje novih tehnologija koje omogućavaju bolji i brži pristup informacijama.«.

Članak 27.

Naslov iznad članka 37. mijenja se i glasi: »5.2.3. Odsjek za informacijsko-komunikacijsku (ICT) infrastrukturu«.

U članku 37. iza riječi: »funkcioniranje« dodaju se riječi: »zaštitu sukladno principima informatičke sigurnosti,«.

Članak 28.

U članku 38. stavku 1. riječ: »natječaja« zamjenjuje se riječima: »nabava u skladu s odgovarajućim propisima;«, a na kraju stavka iza riječi: »punomoći« briše se točka, stavlja se točka-zarez i dodaju se riječi: »u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 29.

U članku 39. riječ: »natječaja« zamjenjuje se riječima: »nabava u skladu s odgovarajućim propisima,«.

Članak 30.

U članku 41. iza riječi: »provedbom zakona« dodaje se tekst: »u području autorskog i srodnog prava; sudjeluje u pružanju stručnih informacija korisnicima o zaštiti i primjeni autorskog i srodnih prava« iza kojeg se stavlja točka-zarez, a na kraju članka briše se točka i dodaje se sljedeći tekst: »za područje svoje djelatnosti; na osnovu definiranih strateških ciljeva Zavoda predlaže ciljeve iz djelokruga rada Odjela, predlaže pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; utvrđuje rizike vezane uz ciljeve iz djelokruga rada Odjela i izvješćuje o rizicima; u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 31.

U članku 42. iza riječi: »prava industrijskog vlasništva« briše se točka, stavlja se točka-zarez i dodaje se tekst: »na osnovu definiranih strateških ciljeva Zavoda predlaže ciljeve iz djelokruga rada Odjela, predlaže pokazatelje uspješnosti, nadzire postizanje postavljenih ciljeva i izvještava o realizaciji postavljenih ciljeva; u skladu sa sustavom financijskog upravljanja i kontrola vodi računa o tome da je svaki rashod Odjela opravdan stvarnom potrebom i potvrđen prethodnom kontrolom.«.

Članak 32.

U članku 44. stavak 2. mijenja se i glasi: »Načelnici odjela unutar Sektora za svoj rad odgovorni su ravnatelju, te nadležnom pomoćniku ravnatelja, a načelnici samostalnih odjela ravnatelju.«.

Članak 33.

Iza članka 44. dodaje se članak 44.a koji glasi:

»Članak 44.a

Poslovi u vezi strateškog planiranja i izvješćivanja, pripreme planova rada i izvještaja o radu Zavoda, planiranja i provedbe projekata Zavoda, te utvrđivanja nacrta propisa iz stručnog djelokruga Zavoda koordiniraju se na razini pomoćnika ravnatelja, a koordinira ih zamjenik ravnatelja. U koordinaciji navedenih poslova po potrebi sudjeluju i načelnici samostalnih odjela u skladu s uputom ravnatelja, odnosno zamjenika ravnatelja.

Koordinacija i suradnja na obavljanju zajedničkih ili srodnih poslova više Sektora ili odjela koordinira se na razini pomoćnika ravnatelja i/ili načelnika samostalnih i drugih odjela.«.

Članak 34.

Iznad članka 45. dodaje se naslov koji glasi: »III.a STRUČNI KOLEGIJ I SAVJETODAVNA RADNA TIJELA«.

Članak 45. mijenja se i glasi:

»Stručno i savjetodavno tijelo ravnatelja je stručni kolegij (Kolegij Zavoda). Sastav Kolegija Zavoda utvrđuje ravnatelj Pravilnikom o unutarnjem redu.«.

Članak 35.

Članak 46. mijenja se i glasi:

»Za raspravljanje o pojedinim pitanjima obavljanja poslova Zavoda, za utvrđivanje nacrta propisa, te davanje mišljenja i prijedloga iz djelokruga rada Zavoda ravnatelj može osnovati savjetodavna radna tijela kao što su povjerenstva ili radne grupe.«.

Članak 36.

Iza članka 46. dodaje se naslov i članak 46.a koji glase:

»III.b GODIŠNJI PLAN RADA

Članak 46.a

Godišnji plan rada Zavoda donosi ravnatelj u skladu s propisanim uvjetima za izradu godišnjih planova tijela državne uprave.«.

Članak 37.

Iza članka 47. dodaje se naslov i članci 47.a, 47.b, 47.c i 47.d koji glase:

»IV.a RADNO VRIJEME I UREDOVNO VRIJEME ZA RAD SA STRANKAMA

Članak 47.a

Tjedno radno vrijeme Zavoda raspoređuje se na pet radnih dana, od ponedjeljka do petka.

Dnevno radno vrijeme Zavoda je od 8.30 do 16.30 sati.

Iznimno od odredbe stavka 2. ovoga članka, ravnatelj Zavoda može, ovisno o potrebama pojedinih ustrojstvenih jedinica, za te ustrojstvene jedinice, odnosno za pojedine državne službenike i namještenike tih jedinica, odrediti početak redovnog radnog vremena od 7 – 9 sati.

Članak 47.b

Uredovno vrijeme Zavoda za rad sa strankama u pravilu je svaki radni dan tijekom trajanja redovitog radnog vremena.

Iznimno od odredbe iz stavka 1. ovoga članka uredovno vrijeme za rad sa strankama može se, sukladno poslovima pojedinih organizacijskih jedinica, za te jedinice odrediti i drugačije na način da se strankama omogući obavljanje poslova u Zavodu i izvan njegova redovitog radnog vremena.

Članak 47.c

Dnevni odmor u tijeku rada traje 30 minuta, a ne može se odrediti na početku ili na kraju radnog vremena.

Dnevni odmor u pravilu se organizira tako da se ne prekida rad u vrijeme određeno za rad sa strankama.

Članak 47.d

Tjedni i dnevni raspored radnog vremena, dnevni odmor te uredovno vrijeme za rad sa strankama u Zavodu pobliže se uređuje Pravilnikom o unutarnjem redu Zavoda.

Zavod će putem sredstava javnog priopćavanja, na oglasnim pločama, odnosno na drugi prikladan način obavijestiti javnost o radnom vremenu te uredovnom vremenu za rad sa strankama.«.

Članak 38.

Okvirni broj državnih službenika i namještenika potrebnih za obavljanje poslova iz djelokruga Zavoda prikazan je u tablici koja je sastavni dio ove Uredbe i objavljuje se u Narodnim novinama.

Članak 39.

Ravnatelj Zavoda uskladit će Pravilnik o unutarnjem redu Zavoda s odredbama ove Uredbe u roku 45 dana od dana njezina stupanja na snagu, uz prethodnu suglasnost središnjeg tijela državne uprave nadležnog za službeničke odnose.

Članak 40.

Ova Uredba stupa na snagu danom objave u »Narodnim novinama«.

Klasa: 023-03/11-01/17

Urbroj: 5030120-11-1

Zagreb, 21. rujna 2011.

Predsjednica
Jadranka Kosor, dipl. iur., v. r.

TABLICA OKVIRNOG BROJA DRŽAVNIH SLUŽBENIKA I NAMJEŠTENIKA POTREBNIH ZA OBAVLJANJE POSLOVA IZ DJELOKRUGA DRŽAVNOG ZAVODA ZA INTELEKTUALNO VLASNIŠTVO

|  |  |  |
| --- | --- | --- |
|  | Unutarnje ustrojstvene jedinice | Broj izvršitelja |
| I. | Zamjenik ravnatelja | 1 |
| 1. | Kabinet ravnatelja | 5 |
| 2. | Sektor za patente | 1 |
| 2.1. | Odjel za pravne, međunarodne i administrativne poslove | 1 |
| 2.1.1. | Odsjek za formalno ispitivanje, administrativne poslove i vođenje registara | 6 |
| 2.1.2. | Odsjek za pravne poslove i međunarodnu zaštitu patenata | 6 |
| 2.2. | Odjel specijalista za područja tehnike | 1 |
| 2.2.1. | Odsjek za kemiju i kemijsku tehnologiju | 6 |
| 2.2.2. | Odsjek za strojarstvo, transport, elektrotehniku, fiziku i TPP | 9 |
| 2.2.3. | Odsjek za razvoj informacijskih resursa i razmjenu patentnih podataka | 4 |
|  | Ukupno Sektor za patente | 34 |
| 3. | Sektor za žigove i industrijski dizajn | 1 |
| 3.1. | Odjel za formalno-pravne međunarodne i administrativne poslove | 1 |
| 3.1.1. | Odsjek za formalno-pravne i administrativne poslove i vođenje registara | 7 |
| 3.1.2. | Odsjek međunarodne registracije | 4 |
| 3.2. | Odjel za supstancijalno ispitivanje i prigovore | 1 |
| 3.2.1. | Odsjek za supstancijalno ispitivanje | 9 |
| 3.2.2. | Odsjek za prigovore i opozive | 4 |
|  | Ukupno Sektor za žigove i industrijski dizajn | 27 |
| 4. | Sektor za razvoj sustava intelektualnog vlasništva | 1 |
| 4.1. | Odjel za promidžbu i izdavaštvo | 1 |
| 4.1.1. | Odsjek za promidžbu i razvoj publikacija | 4 |
| 4.1.2. | Odsjek za tehničke poslove izdavaštva | 4 |
| 4.2. | Odjel za korisničke informacije i usluge | 1 |
| 4.2.1. | Odsjek za potporu korisnicima | 5 |
| 4.2.2. | Odsjek za usluge pretraživanja i analize | 5 |
| 4.3. | Odjel za izobrazbu i razvoj primjene intelektualnog vlasništva | 7 |
|  | Ukupno Sektor za razvoj sustava intelektualnog vlasništva | 28 |
| 5. | Sektor za potporu poslovnim procesima | 1 |
| 5.1. | Odjel za poslovanje Zavoda | 1 |
| 5.1.1. | Odsjek za ekonomske poslove (financije, računovodstvo i nabava) | 5 |
| 5.1.2. | Odsjek za ljudske potencijale i opće poslove | 4 |
| 5.1.3. | Odsjek za upravljanje dokumentima | 6 |
| 5.2. | Odjel za informacijsku tehnologiju | 1 |
| 5.2.1. | Odsjek za informatizaciju poslovnih procesa | 5 |
| 5.2.2. | Odsjek za elektroničko poslovanje | 4 |
| 5.2.3. | Odsjek za informacijsko-komunikacijsku (ICT) infrastrukturu | 4 |
| 5.3. | Odjel za pravne poslove | 1 |
| 5.3.1. | Odsjek za opće pravne poslove | 4 |
| 5.3.2. | Odsjek za proglašenje ništavosti i upravne sporove | 4 |
|  | Ukupno Sektor za potporu poslovnim procesima | 40 |
| 6. | Odjel za autorsko i srodna prava | 4 |
| 7. | Tajništvo Žalbenih vijeća | 2 |
|  | SVEUKUPNO: | 141 |

Uredba, NN 126/2011-2537